PATVIRTINTA

Lietuvos Respublikos švietimo,

mokslo ir sporto ministro

2022 m. d. įsakymu Nr. V-

**2022–2026 M. MOKSLINIŲ TYRIMŲ IR EKSPERIMENTINĖS PLĖTROS PROGRAMA**

**„LIETUVOS (LDK) VALSTYBINGUMO ISTORINĖ RAIDA EUROPOS KONTEKSTE (XIII–XVIII A.)“**

|  |
| --- |
| **1. 2022–2026 m. mokslinių tyrimų ir eksperimentinės plėtros programos „Lietuvos (LDK) valstybingumo istorinė raida Europos kontekste (XIII–XVIII a.)“** (toliau – programa)vykdytojas –Lietuvos istorijos institutas. |
| **2. Programos tikslas** –remiantis lyginamaisiais valstybingumo tyrimais atskleisti Lietuvos valstybės istorinę raidą XIII–XVIII a. Europos valstybių raidos kontekste, skleisti tyrimų rezultatus, visuomenei atveriant ir aktualizuojant Lietuvos Didžiosios Kunigaikštystės valstybingumo istoriją. |
| **3. Programos uždaviniai**  Vakarų istoriografijoje ilgą laiką dominavusios lyginamųjų socialinių mokslų paradigmos visa apimtimi neišryškino valstybių kaip organizacinės struktūros ar kaip potencialių savarankiškų veikėjų, dažniausiai buvo remiamasi Vakarų valstybių istorinės raidos analize, be reikiamo dėmesio paliekant Vidurio Rytų Europos regiono valstybių raidą ir jos specifiką. Socialinių tyrimų diskurse terminas ***valstybė*** buvo vartojamas retai. Tik pastaraisiais dešimtmečiais grįžta prie valstybingumo istorinės raidos kaip tyrimų objekto iškėlimo, formuluojant uždavinį „susigrąžinti valstybę“. Istoriografijoje valstybė vis labiau traktuojama kaip veikėjas, kuris, nors ir veikiamas ją supančios visuomenės, taip pat formuoja socialinius ir politinius principus. Todėl kyla poreikis tobulinti valstybių struktūros konceptualizavimą, adekvačiau paaiškinti, kaip formuojamos ir pertvarkomos valstybės, ištirti, kaip keičiantis aplinkybėms, valstybės daro įtaką visuomenei per savo intervencijas ir per santykius su socialinėmis grupėmis.  Šiuolaikinėje Vakarų istoriografijoje valstybė tiriama kaip subjektas, kaip visuomenės egzistenciją organizuojanti, kintanti visuomenės bendrabūvio forma. Tačiau situacija Lietuvos Didžiosios Kunigaikštystės (toliau – LDK) valstybingumo raidos tyrimuose yra kitokia. Nors teorinės Lietuvos valstybingumo raidos problemos pradėtos tirti dar XX a. pirmojoje pusėje, tačiau dėmesys buvo telkiamas iš esmės į XX a. pradžioje atkurtą Lietuvos valstybingumą. M. Römerio XX a. pirmoje pusėje pradėti Valstybės tyrimai dėl objektyvių priežasčių nebuvo pratęsti. XXI a. pradžioje gilų šiuolaikišką Lietuvos Didžiosios Kunigaikštystės kaip valstybės tyrimą atliko Zenonas Norkus, apimdamas vieną problemos aspektą – ieškodamas atsakymo į klausimą, ar valstybė (LDK) buvo imperija.  Lietuvos Didžiosios Kunigaikštystės kaip valstybės lyginamųjų tyrimų nebuvimas yra silpnoji pažinimo grandis. Istorinei Lietuvos valstybei apibūdinti taikomi skirtingi, neretai vienas kitam prieštaraujantys, apibrėžimai. Nėra teoriškai sumodeliuotas ir pagrįstas Lietuvos unijos su Lenkija (1386–1569) pobūdis. Teoriškai nėra įprasminta 1569 m. unijos su Lenkijos Karalyste būdu sukurtos valstybės forma ir jos turinys, neatskleista, kaip šis turinys keitėsi. Poliublijinės Lenkijos ir Lietuvos valstybės, Abiejų Tautų Respublikos, raidos tyrimuose išsamiau nušviesti tik atskiri laikotarpiai. Istoriografijoje pagrindinis dėmesys iki šiol skiriamas tik artimiausių kaimyninių valstybių – Rusijos ir Lenkijos, – įtakoms ir jų poveikiui Lietuvos valstybės raidai atskleisti. O juk Lietuvos valstybė, nuo XIV a. pabaigos buvo Europos valstybė, jos sudarytos sutartys dėl unijos yra dalis bendrosios Europos istorijos. Tokia istorinės Lietuvos Valstybės tyrimų būklė apriboja galimybes parodyti modernizacijos proceso raidą, pristatyti Lietuvos Didžiąją Kunigaikštystę ir jos visuomenę Europos valstybių lyginamųjų studijų kontekste.  **Uždaviniai:**   1. **Valstybės sąrangos, valdymo raidos ir pareigūnų santykio su politine kultūra tyrimų srityje** – per tarpvalstybinių sąjungų raidos prizmę tirti Lietuvos ir Lenkijos unijos pobūdį ir jos raidą vėlyvaisiais viduramžiais ir ankstyvaisiais moderniaisiais laikais (iki 1648 m. Vestfalijos taikos); nustatyti povestfalinių tarptautinių santykių sistemos, sudariusios prielaidas naujos tarptautinės valstybinės erdvės formavimuisi, reikšmę Lietuvos valstybingumo raidai XVII–XVIII a.; tirti valstybės administracinių ir teismo institucijų funkcionavimą; nustatyti valstybinės valdžios institucijų krizės apraiškas ir valstybės silpnėjimo tendencijas XVII a. antroje pusėje – XVIII a. pirmoje pusėje bei šios krizės įveikos kelius;tirti valstybinių institucijų ir jas įkūnijančių pareigūnų santykį su politine kultūra; pasitelkus europinę ir tarptautinę perspektyvas analizuoti „internacionalinių“ Lenkijos ir Lietuvos valstybės politinių veikėjų (Liudviko Pociejaus, Jokūbo Sobieskio, Stanislovo Poniatovskio ir kt.) veiklą. 2. **Valstybinės religijos formavimosi srityje –** tirti Vilniaus katedros koplyčių raidą XV–XVIII a. kaip politinės, ūkinės, dvasinės ir mecenatystės istorijos reiškinį. 3. **Valstybės militarinės ir ekonominės raidos srityje** – analizuoti Lietuvos ir Livonijos santykių politinį bei militarinį aspektus; kontekstualizuojant lietuvių ir kryžiuočių karų fenomeną nustatyti, kiek ir kuo lietuvių ir kryžiuočių karai buvo unikalus ar kasdieniškas viduramžių Europos reiškinys, kiek ir kokiomis sąlygomis buvo efektyvios Lietuvos didžiųjų kunigaikščių taikytos ir pačios lietuvių visuomenės saviorganizacijos dėka atsiradusios karinio pobūdžio priemonės; tirti valstybės raidą lėmusias ekonomines aplinkybes, analizuoti seimelių sistemos funkcionavimo administracinius, ekonominius ir politinius aspektus; remiantis istoriografija, kartografiniais šaltiniais ir programos dalyvių tyrimais sukurti interaktyvią geografinę informacinę sistemą (GIS), talpinančią ilgalaikei programai aktualius žemėlapius ir su jais susijusią informaciją. 4. **Tyrimų rezultatų sklaidos srityje**: rengti ir skelbti mokslo pranešimus, straipsnius ir studijas, tęsti tarpdisciplininio tęstinio leidinio „XVIII amžiaus studijos“ leidimą; sudaryti ir skelbti teminius mokslo straipsnių rinkinius; rengti kasmetinius programos seminarus ir rezultatus apibendrinančią konferenciją; sukurti ir Lietuvos istorijos instituto tinklalapyje <https://www.istorija.lt/> publikuoti ilgalaikei programai aktualius žemėlapius ir su jais susijusią informaciją. |
| **4. Metodologinis tyrimų pagrindimas**  Tyrimo tikslą numatoma realizuoti remiantis teorinėmis metodologinėmis šiuolaikinės istoriografijos prieigomis, Europos valstybių formavimąsi ir jų raidą analizuojančiomis pasitelkiant lyginamosios ir tarpdisciplininės tarpkultūrinės sąveikos, „kintančių struktūrų“, „ankstyvosios moderniosios valstybės provincializacijos“ konceptus ir kitus metodus bei atsižvelgiant į šiuolaikinės politinės sociologijos tyrimuose akcentuojamas bendrąsias Europos valstybių formavimąsi lėmusias perspektyvas (valdymo perspektyvą – valdymo organizavimo ir administracinius pokyčius; militarinę perspektyvą – karybos ir kariavimo pokyčius, kurie leidžia pamatyti, kaip karinėmis ir politinėmis galios priemonėmis buvo kuriama valstybė ir ekonominę perspektyvą, t. y. valstybės raidą lėmusių ekonominių aplinkybių atskleidimą), pasirėmus naujaisiais tyrimais, jas papildyti.  Siekiant suprasti ir paaiškinti lūžinius Lietuvos valstybės raidos momentus, greta administracinio, militarinio ir ekonominio tyrimų aspektų bus pasitelkiami šiuolaikinėje Vakarų istoriografijoje aktyviai plėtojami valstybės formavimosi santykio su politine kultūra bei kultūros kaitos poveikio visuomenės sąrangos kismui tyrimų aspektai. Neatmetant ankstesnių tyrėjų suformuluotų įžvalgų, šios prieigos suteikia galimybes papildyti ir išplėtoti tiek valstybės kaip tam tikros organizuotos valdžios formos tyrimus, tiek atskleisti visuomenės struktūras ir jų santykį su valdžios institutais.  **Tyrimo metodai**: analitinis, aprašomasis, šaltiniotyrinis, interpretacinis, istorinis, lyginamasis, sisteminis bei informacinių technologijų metodai (erdvinė GIS analizė, duomenų analitika, SQL struktūrinė užklausų kalba; Python programavimo kalba), kuriuos naudojant bus sukurti ir Lietuvos istorijos instituto tinklalapyje <https://www.istorija.lt/> publikuoti ilgalaikei programai aktualūs žemėlapiai ir su jais susijusi informacija. |
| **5**. **Tyrimų etapai ir jų charakteristika; detalus įgyvendinimo planas**  Laikantis mokslinio darbo sistemingumo praktikos išskiriami keturi pagrindiniai **mokslinių tyrimų etapai:** 1) euristika (istorijos šaltinių paieška archyvuose ir bibliotekų rankraščių skyriuose; susipažinimas su naujausia tyrimų istoriografija); 2) kritika (istorijos šaltinių autentiškumo, reprezentatyvumo klausimų sprendimas, istorijos šaltinių informacijos tyrimas ir vertinimas, jų atsiradimo konteksto tyrimas); 3) interpretacija (faktografinės medžiagos gretinimas, tipologiškai giminingų fenomenų palyginimas, įžvalgų darymas, istoriografijos refleksijos atlikimas) ir 4) dėstymas (kuriamas rišlus tekstas, daromos išvados ir konceptualūs apibendrinimai).  Atsižvelgiant į programos vykdytojų įdirbį tyrimų tema ir individualias užduotis, galimas tyrimo etapų chronologinis persidengimas.  Bendrų programos tikslų ir uždavinių įgyvendinimo bus siekiama realizuojant individualias programos vykdytojų tyrimų temas. Kai kuriais atvejais individualios temos aprėpia dviejų ar net trijų uždavinių segmentus, todėl programos vykdytojų paskirstymas pagal uždavinius yra sąlyginis, susijęs tik su apraše numatytu lėšų paskirstymu.  **I uždavinys: *Valstybės sąrangos, valdymo raidos ir pareigūnų santykio su politine kultūra tyrimai.***  Tyrimų tema: „Unija: Lietuvos Didžioji Kunigaikštystė ir Lenkijos Karalystė vėlyvųjų viduramžių ir ankstyvųjų moderniųjų laikų Europoje.  Atsižvelgiant į Unijos tyrimų būklę istoriografijoje ir pasirėmus Lietuvos Didžiosios Kunigaikštystės ir Lenkijos Karalystės Unijos dokumentų analize keliamas tikslas kompleksiškai teoriškai sumodeliuoti ir pagrįsti Lietuvos ir Lenkijos Unijos pobūdį, atskleisti Unijos raidą vėlyvaisiais viduramžiais ir ankstyvaisiais moderniaisiais laikais, parodyti Unijos savitumą lyginamajame tarptautiniame kontekste (iki 1648 m. Vestfalijos taikos, sukūrusios prielaidas naujos tarptautinės valstybinės erdvės formavimuisi Europoje).  Darbų seka:  2022–2023 m.: istoriografinės ir šaltinių medžiagos rinkimas; medžiagos dalykinis sisteminimas ir tyrimo struktūros bei tiriamojo straipsnio parengimas; tiriamų problemų pristatymas mokslinėse konferencijose;  2024 m.: šaltinių medžiagos tyrimas ir vertinimas, monografijos rašymo parengiamieji darbai, mokslinių pranešimų rengimas ir dalyvavimas konferencijose;  2025 m.: autorinės monografijos idėjos išgryninimas, knygos prospekto parengimas, jo pristatymas programos seminare; dalyvavimas konferencijose;  2026 m.: autorinės monografijos preliminariu pavadinimu „Lietuvos Didžiosios Kunigaikštystės ir Lenkijos Karalystės Unija: kartu ir atskirai“ teksto parengimas ir pateikimas skyriaus svarstymui bei recenzavimui; dalyvavimas konferencijose.  Darbų apimtys – atitinkančios etato dydžio reikalavimus.  Rezultatai: 1569 m. Liublino unijos dokumentų (projektų ir baigtinio teksto) publikacija, pratęsianti Lietuvos istorijos instituto seriją „Lietuvos užsienio politikos dokumentai. XIII–XVIII a. (Tekstai ir tyrinėjimai)“; mokslo monografija.  Tyrimų tema: „Lietuvos Didžiosios Kunigaikštystės valstybinės valdžios institucijų krizės apraiškos ir valstybės silpnėjimo tendencijos XVII a. antroje pusėje – XVIII a. pirmoje pusėje“.  Tyrimo tikslas – ištirti, kaip XVII a. antroje pusėje – XVIII a. pirmoje pusėje LDK visuomenę apėmę vidiniai prieštaravimai ir konfliktai veikė LDK valdžios institucijų, turėjusių užtikrinti Lietuvos valstybingumo raišką, funkcionavimą bei kokią įtaką šie konfliktai padarė Abiejų Tautų Respublikos tarptautinių pozicijų susilpnėjimui aptariamu laikotarpiu. Tyrimas koncentruosis, pirmiausiai, į Jono Sobieskio ir Augusto II valdymo laikotarpius, atitinkamai – 1674–1696 m. ir 1697–1733 m.  Darbų seka:  2022–2023 m.: istoriografinės ir šaltinių medžiagos rinkimas; medžiagos dalykinis sisteminimas; straipsnių (3) parengimas; tiriamų problemų pristatymas mokslinėse konferencijose (2).  2024 m.: šaltinių medžiagos tyrimas ir vertinimas; straipsnių (2) parengimas; tiriamų problemų pristatymas mokslinėje konferencijoje.  2025 m.: straipsnių (2) parengimas; tiriamų problemų pristatymas mokslinėje konferencijoje.  2026 m.: straipsnių (2) parengimas; tiriamų problemų pristatymas mokslinėje konferencijoje.  Darbų apimtys – atitinkančios etato dydžio reikalavimus.  Rezultatai: 8–9 mokslo straipsniai ir 4 pranešimai konferencijose; 1–2 šaltinių publikacijos mokslo žurnaluose.  Tyrimų tema: Respublika ir Lietuva iššūkių epochoje 1710–1736 metais.  Lenkijos karaliaus ir Lietuvos didžiojo kunigaikščio Augusto II (1697–1733) antroji valdymo pusė ir po to sekęs Lenkijos įpėdinystės karas (1733–1735) yra lūžinis Abiejų Tautų Respublikos raidos momentas. Šiuo laikotarpiu išryškėjo valstybės tarptautinis bei vidinis nuopuolis bei brendo reformų planai įgyvendinti XVIII a. II pusėje. Šis tyrimas koncentruosis į valstybės valdymo organizavimą ir jo pokyčius bei lokalines institucijas (seimelius). Bus analizuojami Respublikos valdymo struktūrų pokyčiai bei valstybinių institucijų bei jas įkūnijančių pareigūnų (pvz. etmonų) santykis su politine kultūra. Respubliką iššūkių epochoje bus siekiama parodyti „internacionalinių“ asmenybių (kaip pvz. Lietuvos didysis etmonas Liudvikas Pociejus, princas Jokūbas Sobieskis, artimas Karolio XII bendražygis Stanislovas Poniatovskis ir kiti), aktyviai veikusių ne tik Lietuvos ar Respublikos, bet ir kaimyninių šalių politiniame gyvenime, akimis.  Darbų seka:  2022–2023 m.: tiriamasis darbas Lietuvos ir užsienio bibliotekose ir archyvuose Abiejų Tautų Respublikos tarptautinių ir vidaus santykių 1710–1736 metais tematika, istoriografijos analizė, medžiagos sisteminimas, apdorojimas, kritika; mokslinių straipsnių rašymas.  2024 m.: tiriamasis darbas Lietuvos ir užsienio bibliotekose ir archyvuose, istoriografijos analizė Respublikos valdymo struktūrų pokyčių bei valstybinių institucijų it jas įkūnijančių pareigūnų santykio su politine kultūra tematika, medžiagos sisteminimas, apdorojimas, kritika; mokslinių straipsnių rašymas.  2025 m.: šaltinių medžiagos sisteminimas ir apdorojimas, kritika; mokslinių straipsnių rašymas.  2026 m.: šaltinių medžiagos sisteminimas ir apdorojimas, kritika; mokslinių straipsnių rašymas.  Darbų apimtys – atitinkančios etato dydžio reikalavimus.  Rezultatai: 8 moksliniai straipsniai, 3 pranešimai mokslinėse konferencijose.  Tyrimų tema: „Lietuvos Didžioji Kunigaikštystė Abiejų Tautų Respublikoje XVIII a. antrojoje pusėje: valstybingumo saulėlydis ar atgimimas?“.  Tyrimų tema atliepia diskusijų dėl Lietuvos valstybingumo „pabaigos“ (nutraukimo) problemą, viešojoje erdvėje ypatingai suintensyvėjusią minint 230-ąsias 1791 m. Konstitucijos metines. Pasitelkus XVIII a. antrosios pusės publicistiką, valstybinių institucijų veiklos dokumentus, pareigūnų korespondenciją, Tautinės Edukacinės komisijos leidinius, formavusius naują Tėvynės ir Tautos sampratą bei atlikus Lenkijos ir Lietuvos valstybės institucijų sąveikos analizę, bus siekiama nustatyti Lietuvos valstybingumo būklę ir galimas Lietuvos ir Lenkijos unijos raidos kryptis Abiejų Tautų Respublikoje Stanislovo Augusto valdymo laikotarpiu (1764–1795).  Darbų seka:  2022–2023 m.: tiriamasis darbas archyvuose ir bibliotekose (Lietuvoje, Lenkijoje, Baltarusijoje, Rusijoje), šaltinių kritika ir interpretacija; archyvinės medžiagos dalykinis sisteminimas; „XVIII amžiaus studijų“ tomo, skirto 1791 m. Konstitucijai, sudarymas ir mokslinis redagavimas; tomo leidybos priežiūros darbai (jei bus gautas finansavimas); pranešimo Lenkijos XVIII a. tyrėjų kongresui bei kitiems nacionaliniams ir tarptautiniams renginiams rengimas;  2024–2025 m.: šaltinių medžiagos tyrimas ir vertinimas (analizuojama publicistika, valstybinių institucijų veiklos dokumentai, korespondencija); „XVIII amžiaus studijų“ tomo, skirto valstybės sąrangos problemoms, parlamentinių struktūrų veiklai ir kitiems klausimams, sudarymas ir mokslinis redagavimas; tomo leidybos priežiūros darbai; Lenkijos ir Lietuvos valstybės institucijų sąveikos tyrimai, mokslo pranešimų ir straipsnių rengimas;  2026 m.: tyrimo užbaigimas, studijos preliminariu pavadinimu „1794-ieji: Lietuvos Didžioji Kunigaikštystė iki sukilimo“ parengimas.  Darbų apimtys – atitinkančios etato dydžio reikalavimus.  Rezultatai: 1 mokslo studija; dviejų teminių mokslo leidinių – „XVIII amžiaus studijų“ – tomų sudarymas ir mokslinis redagavimas; 3–4 moksliniai straipsniai recenzuojamuose leidiniuose, 4 pranešimai mokslinėse konferencijose, 2 mokslo populiarinimo straipsniai ar interviu žiniasklaidai.  Tyrimų tema: „Bylininkų įgaliotiniai Lietuvos Didžiosios Kunigaikštystės pavietų teismuose XVII a. pr. – advokatų pirmtakai“.  Tęsiant XVI–XVII a. Lietuvos valstybės teisinės sistemos, teisinės kultūros bei valstybės pareigūnų (tarnautojų) personalinės sudėties tyrimus per bylininkų įgaliotinių instituto analizę bus siekiama išsiaiškinti, kas teisėsi Lietuvos Didžiosios Kunigaikštystės pavietų teismuose, kas sudarė bylininkų įgaliotinių korpusą (koks buvo jų darbo krūvis, kokios patirtos sėkmės/nesėkmės), kokie buvo formalūs ir realūs įgaliotinių įgaliojimai ir jų ribos teismo procesuose, kaip teismų sistemoje reiškėsi (jei reiškėsi) skirtis tarp viešų ir privačių interesų. Šio darbo tema atliepia pirmąjį programos uždavinį, yra perspektyvi tiek privataus genealoginio, tiek specializuotos kompetencijos grupės tyrimo plotmėje.  Darbų seka:  2022–2023 m.: istoriografijos analizė; pirminių šaltinių paieška ir tyrimai Lietuvos ir Lenkijos archyvuose ir bibliotekose. Įvadinio problemos straipsnio rengimas, pranešimo nacionalinei mokslinei konferencijai rengimas;  2024 m.: šaltinių medžiagos rinkimas, tyrimas ir vertinimas, mokslinio straipsnio bylininkų įgaliotinių korpuso sudėties ir darbo praktikos tematika rengimas, dalyvavimas mokslinėje konferencijoje;  2025 m.: šaltinių medžiagos sisteminimas ir apdorojimas, kritika; mokslinio straipsnio rengimas, dalyvavimas tarptautinėje mokslinėje konferencijoje;  2026 m.: tyrimo užbaigimas, apibendrinančio mokslo straipsnio rengimas; dalyvavimas programos baigiamojoje konferencijoje.  Darbų apimtys – atitinkančios 0,5 etato dydžio reikalavimus.  Rezultatai: 4–5 mokslo straipsniai apie teismo įgaliotinių praktinį darbą, jų kompetencijos ribas ir realią teismo praktiką; teorinis ir praktinis „advokatų“ darbo pobūdžio aptarimas, keleto žymesnių teismo įgaliotinių darbų ir biografijų apžvalga, pristatyta moksliniuose pranešimuose nacionalinėse ir tarptautinėse konferencijose (3–4 konferencijos).  **II uždavinys: *Valstybinės religijos formavimosi tyrimai.***  Tyrimų tema: „Vilniaus Šv. Stanislovo ir šv. Vladislovo katedros koplyčių istorijos raida XV–XVIII a.“.  Vilniaus katedros koplyčių istorija yra ilga ir paini ir dar lieka ne iki galo ištirta. Per amžius pasikeitė ir pavadinimai, lokalizacijos, finansavimo šaltiniai, darbo paskirtis. Keičiasi ir altaristų funkcijos, ir prestižas, mecenatų tikslai. Tyrimo tikslas – apžvelgti koplyčių liturginės, ūkinės, socialinės istorijos raidą; pateikti prozopografinį altaristų sąvadą. Koplyčios atspindi valstybinės religijos kūrimą, valdovų, didikų, aukšto rangų dvasininkų religingumą, socialinę atmintį, karjeras Lietuvos Didžiosios Kunigaikštystės atsivertimo į krikščionybę, Reformacijos ir valstybės žlugimo fone. Vilniaus koplyčių istoriją reikia tirti platesniuose Lietuvos Didžiosios Kunigaikštystės ir Europos kontekstuose.  Darbų seka:  2022–2023 m.: istoriografinės ir šaltinių medžiagos rinkimas Lietuvos ir Lenkijos archyvuose (Vilnius, Krokuva, Varšuva, Gnieznas), istoriografijos patikrinimas;  2024 m.: šaltinių medžiagos tyrimas, vertinimas ir dalinis publikavimas moksliniame straipsnyje. Vilniaus katedros vaidmuo kaip valdovų ir kitų valstybinių veikėjų centrinė vieta;  2025 m.: Vilniaus katedros koplyčių statyba, kintanti lokalizacija, naudojimo forma; jų sąsajos su kitomis tų pačių mecenatų fundacijomis; palyginimas su Lenkijos bažnytinės mecenatystės kontekstu;  2026 m.: tyrimo užbaigimas ir studijos paruošimas.  Darbų apimtys – atitinkančios etato dydžio reikalavimus.  Rezultatai: studija anglų kalba ir šaltinių publikacija; dalyvavimas tiriamosiose mokslinėse konferencijose.  **III uždavinys: *Valstybės militarinės ir ekonominės raidos tyrimai.***  Tyrimų tema: „Lietuvių ir kryžiuočių karas: kodėl Vokiečių ordino ekspansija sustojo ties Nemunu ir Nerimi“.  Lietuvių ir kryžiuočių karas yra nuo seno Lietuvos ir kaimyninių šalių istorikų noriai gvildenta tema. Tačiau ilgus dešimtmečius šis tyrimų laukas buvo stipriai ideologizuotas, o kritiškai blaiviu, šiuolaikinės medievistikos standartus tenkinančiu požiūriu paremti tyrimai dar toli gražu nėra deramai atskleidę visos lietuvių ir kryžiuočių santykių gamos. Taip pat reikia pažymėti, kad šiuo metu Kryžiaus žygių fenomeno Lotyniškosios Europos pakraščiuose tyrimai sulaukia ganėtinai didelio susidomėjimo. Šį reiškinį liudija tarptautinės konferencijos, monografijos, straipsniai, įvairiais aspektais atskleidžiantys Lotyniškosios Europos ekspansiją Rytų Baltijos regione XII–XV a. Taip pat dera pažymėti, kad per pastaruosius tris dešimtmečius Vokiečių ordino istorija buvo ir yra nagrinėjama įvairiausiais aspektais, tačiau palyginti silpnai tarptautinėje istoriografijoje reiškiasi jo karų su pagonimis (visų pirma, lietuviais) tyrimai, kurie būtų vykdomi iš karybos istorijos požiūrio taško. Išimtimi reikėtų laikyti tyrimus skirtus Žalgirio mūšio problematikai ir prof. Wernerio Paravicinio darbus, skirtus XIV a. Vakarų Europos diduomenės žygiams į Lietuvą remiant Vokiečių ordiną. Pastarasis tyrėjas ne kartą yra pažymėjęs, kad patys Lietuvos istorikai turi atsakyti į klausimą, kodėl Vokiečių ordinui taip ir nepavyko užkariauti Lietuvos. Būtent atsakymų į šį klausimą ir bus ieškoma dirbant ties šia tematika.  Darbų seka:  2022–2023 m.: istoriografinės klausimo būklės tyrimas, pirminių šaltinių apdorojimas, euristiniai bandymai siekiant išsiaiškinti naujų metodologinių prieigų taikymo perspektyvas;  2024 m.: karo meno tyrimai (karo žygiai, mūšiai, pilių apgultys, karinė organizacija);  2025 m.: istorinės geografijos ir klimato poveikio modelių taikymas, naujų pirminių šaltinių paieška;  2026 m.: monografijos rankraščio užbaigimas.  Darbų apimtys – atitinkančios etato dydžio reikalavimus.  Rezultatas: monografijos anglų kalba rankraščio parengimas, kurioje būtų siekiama rekonstruoti lietuvių ir kryžiuočių konfrontacijos ir bendradarbiavimo dinamiką ilgos trukmės perspektyvoje (1200–1422).  Tyrimų tema: „Ikivestfalinės sistemos valstybių santykiai. Lietuva ir Livonija XIII–XIV (XV) a.: kariniai ir politiniai ryšiai“.  Viduramžių Lietuvos kariniai ir politiniai santykiai su vienuolių riterių ordinais, įsitvirtinusiais rytinėje Baltijos jūros pakrantėje (kalavijuočiais ir kryžiuočiais), buvo vienas pagrindinių išorinių veiksnių, veikusių Lietuvos valstybės raidą. Kariniai ir politiniai santykiai su Livonija (iš pradžių – daugiausia su Kalavijuočių ordinu, vėliau – su Vokiečių ordino Livonijos šaka) yra svarbi šių santykių dalis. Dažnai istoriografijoje šie santykiai nagrinėjami žvelgiant iš Lietuvos pozicijų, mažiau dėmesio skiriant toms vidinėms problemoms, su kuriomis susidurdavo pagrindiniai Lietuvos politiniai priešai regione – kryžiuočiai ir kalavijuočiai. Tačiau būtent Kalavijuočių ordino ir Livonijos konfederacijos krizė turėjo didelę įtaką jų pirmajam dideliam pralaimėjimui kovoje su Lietuva – Saulės mūšyje (1236 m.). Ši krizė ir pats mūšis nulėmė didžiausią viduramžių laikotarpio transformaciją Livonijoje – Kalavijuočių ordino prisijungimą prie Vokiečių (kryžiuočių) ordino. Čia iškyla labai ryškus šios krizės epizodas – Balduino Alniečio veikla 1230–1234/1236 m., kuri sukėlė sumaištį Livonijoje, o jos metu buvo subrandinta katastrofa pasibaigusio kryžiaus žygio į Lietuvą idėja. Išliko nemažai su šia veikla susijusių dokumentų, kurie bus išnagrinėti pirmajame individualios tyrimų temos vykdymo etape. Antras etapas skirtas Lietuvos ir Livonijos santykiams po minėtos transformacijos, kuomet kalavijuočius Livonijoje pakeitė kryžiuočiai. Kadangi tai – labai plati ir įvairialypė tema, įgyvendinant tyrimą bus apsiribota reikšmingo, tipiško, daugiausiai šių santykių analizei pasitarnauti galinčio epizodo ar epizodų, identifikavimui ir analizei.  Darbų seka:  2022–2023 m.: istoriografinės ir šaltinių medžiagos rinkimas; dokumentų, susijusių su Balduino Alniečio veikla Livonijoje sutikrinimas su originalais, vertimas, analizė, dokumentų rinkinio rengimas.  2024 m.: šaltinių medžiagos tyrimas ir vertinimas, reikšmingiausių Lietuvos ir Livonijos karinių santykių epizodų atrinkimas ir jų poveikio šalių santykių raidai analizė.  2025 m.: pasirinktos konkrečios (-ių) karinės kampanijos (-ų) įtakos Lietuvos ir Livonijos santykių raidai ištyrimas, preliminarių išvadų pristatymas programos seminare;  2026 m.: straipsnio apie pasirinktą karinę kampaniją ar kampanijas Lietuvos ir Livonijos kare parengimas ir publikavimas.  Darbų apimtys – atitinkančios etato dydžio reikalavimus.  Rezultatas: šaltinių publikacija su dokumentų vertimu įlietuvių kalbą ir komentarais bei mokslinis straipsnis recenzuojamame mokslo leidinyje.    Tyrimų tema: „Lietuvos Didžiosios Kunigaikštystės seimelių sistemos funkcionavimo XVIII a. tyrimai: administraciniai, ekonominiai ir politiniai aspektai.  Lietuvos Didžiosios Kunigaikštystės seimelių sistemos, kaip vienos iš svarbiausių bajoriškosios demokratijos atramų, funkcionavimas istoriografijoje tiriamas vis intensyviau, tačiau specifinėms XVIII a. valstybės ūkinės raidos problemoms, ekonominių reformų projekcijoms iki šiol skirta nepakankamai dėmesio. Atliekant tyrimą, šalia kitų seimelių veiklos tendencijų, didžiausias dėmesys bus skiriamas ekonominiams XVIII a. seimelių funkcionavimo aspektams.  Darbų seka:  2022–2023 m.: istoriografinės ir šaltinių medžiagos rinkimas, pranešimo parengimas ir perskaitymas tarptautinėje mokslinėje konferencijoje.  2024 m.: šaltinių medžiagos tyrimas ir vertinimas, mokslinio straipsnio Smolensko vaivadijos seimelių funkcionavimo specifikos XVIII a. tematika parengimas ir publikavimas.  2025 m.: šaltinių medžiagos tyrimas ir vertinimas, mokslinės recenzijos parengimas ir publikavimas recenzuojamame mokslo periodiniame leidinyje.  2026 m.: šaltinių medžiagos tyrimas ir vertinimas, mokslinio straipsnio preliminariu pavadinimu „Lietuvos Didžiosios Kunigaikštystės ekonominės raidos problemos 1764–1793 m. seimelių instrukcijose“ parengimas ir publikavimas recenzuojamame mokslo leidinyje.  Darbų apimtys – atitinkančios etato dydžio reikalavimus.  Rezultatas: 2 moksliniai straipsniai recenzuojamuose leidiniuose, 1 pranešimas tarptautinėje mokslinėje konferencijoje, 1 recenzija recenzuojamame mokslo periodiniame leidinyje.  Tyrimų tema: „Lietuvos Didžiosios Kunigaikštystės istorinė geografija (ekonominis ir politinis aspektas)“.  Remiantis istoriografija, kartografiniais šaltiniais ir programos dalyvių tyrimais numatoma sukurti interaktyvi geografinė informacinė sistema (GIS), kurioje bus patalpinti ilgalaikei programai aktualūs žemėlapiai ir su jais susijusi informacija. Sistemos pagrindu bus kuriamos iliustracijos programos dalyvių publikacijoms.  Darbų seka:  2022–2023 m.: istoriografinės ir šaltinių medžiagos Lietuvos Didžiosios Kunigaikštystės istorinės geografijos tematika rinkimas, sisteminimas bei kartografavimas.  2024 m.: šaltinių medžiagos tyrimas ir vertinimas, informacinės sistemos rengimas ir teminių žemėlapių derinimas su programos vykdytojais. Mokslinių iliustracijų rengimas ir paruošimas spaudai.  2025 m.: šaltinių medžiagos tyrimas ir vertinimas, informacinės sistemos rengimas ir teminių žemėlapių derinimas su programos vykdytojais. Mokslinių iliustracijų rengimas ir paruošimas spaudai.  2026 m.: informacinės sistemos rengimas, redagavimas, testavimas, publikavimas. Įvado ir mokslinių komentarų rengimas, publikavimas. Mokslinių iliustracijų rengimas ir paruošimas spaudai.  Darbų apimtys – atitinkančios etato dydžio reikalavimus.  Rezultatas: žemėlapiai su įvadu ir komentarais, parengti geografinės informacinės sistemos (GIS) formatu, publikuoti Lietuvos istorijos instituto tinklalapyje. Žemėlapių pagrindu parengtos iliustracijos programos vykdytojų publikacijose. Pranešimai seminaruose ir konferencijose.  **V uždavinys: *Tyrimų rezultatų sklaida.***  **Mokslo rezultatų viešinimas planuojamas šiais etapais:**   1. Projekto vykdytojų individualių turimų rezultatų pristatymas kasmetiniuose programos seminaruose (kiekvienų metų IV ketvirtis) bei mokslinėse konferencijose. Baigiamoji programos konferencija numatoma 2026 m. IV ketvirtyje. 2. Kasmetinė individualių mokslinių tyrimų rezultatų sklaida mokslo spaudoje. 3. 2 teminių „XVIII amžiaus studijų“ tomų sudarymas (2022–2025 m.); individualių mokslo studijų, monografijų ir šaltinių publikacijų rengimas (2025–2026 m.). 4. Programos rezultatų pristatymas Lietuvos istorijos instituto interneto svetainėje (2026 m.). |
| **6. Numatomi rezultatai**  Tyrimų rezultatai bus perteikiami tiriamaisiais ir diskusiniais naratyvais ir realizuoti mokslinių pranešimų straipsnių, studijų ir monografijų pavidalu. Integralūs Lietuvos Didžiosios Kunigaikštystės istorijos tyrimai ir mokslo darbų anglų kalba rengimas sudarys sąlygas sustiprinti Lietuvos kaip LDK tyrimų centro pozicijas, skatins naujų mokslo žinių sklaidą, prisidės prie istorinės atminties išsaugojimo ir puoselėjimo.  **Numatoma:**   1. parengti ir recenzuojamuose mokslo leidiniuose paskelbti ne mažiau kaip 25 tyrimų rezultatus apibendrinančius mokslo straipsnius; 2. parengti 2 mokslo studijas, iš jų – 1 studiją anglų kalba; 3. parengti 2 monografijas, iš jų – 1 monografiją anglų kalba; 4. parengti 3 šaltinių publikacijas; 5. parengti leidybai 2 teminius tęstinio mokslo leidinio „XVIII amžiaus studijos“ tomus; 6. paskelbti 2 mokslo populiarinimo straipsnius (interviu) žiniasklaidoje; 7. parengti ir paskelbti teminius žemėlapius su moksline informacija ir komentarais Lietuvos istorijos instituto tinklalapyje. |
| **7. Rezultatų sklaidos priemonės**   1. Tyrimų rezultatai bus viešinami publikuojant juos mokslinėje spaudoje, skelbiant mokslo straipsnius, studijas ir istorijos šaltinių publikacijas; dalis publikacijų bus paskelbta leidinyje „XVIII amžiaus studijos“. 2. Tyrimų rezultatai bus pristatomi visuomenei parengiant ir skaitant pranešimus seminaruose ir nacionalinėse bei tarptautinėse konferencijose. 3. Lietuvos istorijos institute bus suorganizuotas programos vykdytojų tarpinis seminaras ir baigiamoji konferencija. 4. Tyrimų rezultatams viešinti bus pasitelkiama Lietuvos istorijos instituto paskyra socialiniuose tinkluose ir kitos sklaidos priemonės (interviu, viešos paskaitos ir kt.). |

**8. Programai vykdyti skirtos lėšos** 919000,00 Eur (devyni šimtai devyniolika tūkstančių eurų)

|  |  |  |  |  |  |  |
| --- | --- | --- | --- | --- | --- | --- |
|  | 2022 m. | 2023 m. | 2024 m. | 2025 m. | 2026 m. | Visai programai Eur |
| Lėšos planuojamos programai vykdyti | 184000 | 184000 | 184000 | 183000 | 184000 | 919000 |
| **9.** **Programos vadovas skelbiamas** instituto interneto svetainėje www.istorija.lt. | | | | | | |

\_\_\_\_\_\_\_\_\_\_\_\_\_\_\_